কুষ্টিয়া

কুষ্টিয়া () গড়াই নদীর তীরে অবস্থিত বাংলাদেশের একটি নগর ও কুষ্টিয়া জেলার সদর দপ্তর। কুষ্টিয়া বাংলাদেশের সাংস্কৃতিক রাজধানী হিসেবে পরিচিত। তিলের খাজা, কুলফি মালাই ও লালন শাহের মাজারের জন্য কুষ্টিয়ার খ্যাতি রয়েছে। কুষ্টিয়া প্রচুর পরিমাণে মাঝারি ও ভারি শিল্পকারখানা যা জাতীয় অর্থনীতিতে ভূমিকা পালন করে। কুষ্টিয়া পৌরসভার আয়তন । বাংলাদেশের জনশুমারি ও গৃহগণনা ২০২২ অনুযায়ী কুষ্টিয়া পৌরসভার জনসংখ্যা ২,২১,৮০৪।

নামকরণ 

কুষ্টিয়া বহুপূর্ব থেকেই বাংলাদেশের সাংস্কৃতিক রাজধানী হিসেবে এর অবিসংবাদিত পরিচিতি রয়েছে। তবে 'কুষ্টিয়া' নামটি কীভাবে এলো, তা নিয়ে ইতিহাসকারদের মধ্যে মতভেদ রয়েছে। সবচেয়ে সমর্থিত মতটি ১৮২০ প্রকাশিত হেমিলটনসের গেজেট-এর সূত্রে পাওয়া যায়। সেটি হলো, কুষ্টিয়াতে এক সময় প্রচুর পরিমাণে পাট উৎপাদিত হতো। পাটকে স্থানীয় ভাষায় 'কোষ্টা' (এখনো বলা হয়) বা 'কুষ্টি' বলতো, যার থেকে কুষ্টিয়া নামটি  এসেছে।

কারো মতে ফার্সি ভাষার শব্দ ‘কুশতহ’ থেকে কুষ্টিয়ার নামকরণ হয়েছে যার অর্থ 'ছাই দ্বীপ'। আবার ৫ম মুঘল সম্রাট শাহ জাহানের সময় কুষ্টি বন্দরকে কেন্দ্র করে কুষ্টিয়া শহরের উৎপত্তি হয় বলেও একটি মত রয়েছে।

ইতিহাস 

মুঘল শাসনামলে নৌযান চলাচলের জন্য পদ্মা, গড়াই এবং কালীগঙ্গা নদীর কারণে কুষ্টিয়া গুরুত্বপূর্ণ গুরুত্বপূর্ণ এলাকা হিসেবে পরিচিতি পায়। সম্রাট শাহ জাহানের সময় কুষ্টিয়াতে নদীবন্দর ও নৌঘাঁটি গড়ে উঠেছিল।

১৭২৫ সালে কুষ্টিয়া নাটোর জমিদারীর অধীনে ছিল। ১৭৭৬ সালে বৃটিশ ইস্ট ইন্ডিয়া কোম্পানি কুষ্টিয়াকে যশোর জেলার অন্তর্ভুক্ত করে। ১৮২৮ সালে কুষ্টিয়াকে পাবনা জেলার অধীনে দেওয়া হয়। ১৮৫৯–১৮৬১ সালে নীল বিদ্রোহের কারণে ১৮৬১ সালে কুষ্টিয়াকে মহকুমায় উন্নিত করা হয়। ১৮৭১ সালে কুমারখালী ও খোকসা থানাকে কুষ্টিয়া মহকুমার সাথে যুক্ত করা হয় ও কুষ্টিয়া মহকুমাকে নদিয়া জেলার অন্তর্ভুক্ত করা হয়।

১৯৪৭ সালে পাকিস্তান রাষ্ট্রের জন্ম তৎকালীন নদীয়া জেলার (ব্রিটিশ ভারত) মেহেরপুর, চুয়াডাঙ্গা ও কুষ্টিয়া মহকুমা নিয়ে পূর্ব পাকিস্তানে নদীয়া জেলা প্রতিষ্ঠিত হয় এবং কেন্দ্র হয় কুষ্টিয়া। ফলে ভারত বর্তমান পশ্চিমবঙ্গের নদিয়া জেলার নাম নবদ্বীপ জেলা রাখে। ১৯৪৮ সালে পাকিস্তান নদীয়া জেলা নাম পরিবর্তন করে কুষ্টিয়া জেলা করলে ভারত নবদ্বীপ জেলার নামও পরিবর্তন করে।

১৯৮৪ সালে বৃহত্তর কুষ্টিয়াকে ভেঙে কুষ্টিয়া, চুয়াডাঙ্গা ও মেহেরপুর মহকুমাকে জেলায় রূপান্তরিত করা হয়।

ভূগোল 

কুষ্টিয়া রাজধানী ঢাকা থেকে পশ্চিমে, খুলনা থেকে উত্তরে এবং রাজশাহী থেকে দক্ষিণ-পূর্বে, ২৩º৪২΄ উত্তর অক্ষাংশ থেকে ২৩º৫৯΄ উত্তর অক্ষাংশ পর্যন্ত এবং ৮৮º৫৫΄ পূর্ব দ্রাঘিমাংশ থেকে ৮৯º০৪΄ দ্রাঘিমাংশে অবস্থিত।

নদী ও খাল 

কুষ্টিয়ার উত্তর দিকে গড়াই ও পূর্ব দিকে কালীগঙ্গা নদী অবস্থিত। মূলত গড়াই নদীকে কেন্দ্র করেই শহরটি গড়ে উঠছে। গড়াই পদ্মার শাখা নদী আবার কালীগঙ্গা গড়াইয়ের শাখা নদী। শহরের সঙ্গে হরিপুর ঐ কয়া যোগাযোগ সহজতর করার জন্য ২০১৩–১৭ সালে কুষ্টিয়ার থানা পাড়া থেকে হরিপুর পর্যন্ত একটি সড়ক সেতু নির্মাণ করা হয়। বড় বাজারের ঘোড়ার ঘাট দিয়েও মানুষ নদী পারাপার হয়ে থাকে।

১৯৪৯ সালে কুষ্টিয়া পৌরবাসীর সুবিধা, মিরপুর উপজেলার আংশিক কৃষি জমির জলাবদ্ধতা দূরীকরণ ও স্থানীয় জলপথ সম্প্রসারণ গড়াই খাল খনন করে। এই খালটির দৈর্ঘ্য । ১৯৫৪–৫৫ সালে গঙ্গা-কপোতাক্ষ সেচ প্রকল্পের আওতায় চৌড়হাস খাল খনন করা হয়।

পরিবহন 

 সড়ক

কুষ্টিয়াতে ১৯৯১ সালে একটি বাস টার্মিনাল নির্মাণ করা হয় যা কুষ্টিয়া কেন্দ্রীয় বাস টার্মিনাল বা চৌড়হাস বাস টার্মিনাল নামে পরিচিত।

শহরের প্রধান ও বাণিজ্যিক কর্মকাণ্ড এনএস রোডের উপর নির্ভরশীল। শহরে ২টি জাতীয় ৩টি আঞ্চলিক মহাসড়কের সংযোগ রয়েছে। জাতীয় মহাসড়কগুলো হলো এন৭০৪ যা শহরে কুষ্টিয়া–ঝিনাইদহ মহাসড়ক, দাদাপুর সড়ক ও কুষ্টিয়া–রাজশাহী মহাসড়ক নামে পরিচিত, এন৭১৩ রয়েছে যা কুষ্টিয়া বাইপাস রোড নামে পরিচিত। শহরের যানজট নিরসনের জন্য ২০১৬–২০১৮ সালে কুষ্টিয়া বাইপাস রোড নির্মাণ করা হয়েছে। এন৭০৪-এর কুষ্টিয়া শহরাংশে ২০২০–২০২৫ সালে ৪ লেনে উন্নীত করা হয়েছে। আঞ্চলিক মহাসড়কগুলো হলো আর৭১০ যা ঢাকা রোড, কুষ্টিয়া–ঢাকা মহাসড়ক, কুষ্টিয়া–রাজবাড়ী মহাসড়ক নামে পরিচিত, আর৭৪৫ যা কুষ্টিয়া–মেহেরপুর মহাসড়ক নামে পরিচিত ও আর৭৪৭ যা কুষ্টিয়া–চুয়াডাঙ্গা মহাসড়ক নামে পরিচিত।

 রেল

বাংলাদেশের প্রথম রেলওয়ে স্টেশন জগতি রেলওয়ে স্টেশন কুষ্টিয়ার জগতিতে অবস্থিত। ১৮৬২ সালের ১৫ নভেম্বর কলকাতার রাণাঘাট থেকে জগতি পর্যন্ত ৫৩.১১ কিলোমিটার ব্রডগেজ রেলপথ চালু জগতি রেলওয়ে স্টেশন নির্মাণ করা হয়। এর পর ১৮৭১ সালের ১ জানুয়ারি  গোয়ালন্দ ঘাট পর্যন্ত ৭৫ কিলোমিটার রেলপথ সম্প্রসারণ করা হলে  ও  রেলওয়ে স্টেশন নির্মাণ করা হয়। বর্তমানে কুষ্টিয়া কোর্ট রেলওয়ে স্টেশন কুষ্টিয়ার প্রধান রেলওয়ে স্টেশন। এখানে ৪টি আন্তঃনগর, ১টি কমিউটার ও ১টি লোকাল ট্রেন যাত্রাবিরতি দিয়ে থাকে। পোড়াদহ–গোয়ালন্দ  রেলপথ কুষ্টিয়া শহরের মাঝবরাবর অবস্থিত। ফলে ট্রেন শহরে প্রবেশ করলে তীব্র যানজট সৃষ্টি হয়। এই সমস্যা সমাধানে ২০১৮ সালে  স্টেশন থেকে চৌড়হাস খাল হয়ে গড়াই রেল সেতু পর্যন্ত রেল লাইন নির্মাণের সিদ্ধান্ত নেওয়া হয়।

শিক্ষাব্যবস্থা 

ব্রিটিশ শাসনামলে কুষ্টিয়াতে কয়েকটা বিদ্যালয় প্রতিষ্ঠিত হয়েছিল যার মধ্যে কুষ্টিয়া হাই স্কুল (১৮৬১), কুষ্টিয়া সরকারি বালিকা উচ্চ বিদ্যালয় (১৮৮৪), কুষ্টিয়া মিশন মাধ্যমিক বিদ্যালয় (১৮৯৮), জগতি মাধ্যমিক বিদ্যালয় (১৯১৪), দিনমণি মাধ্যমিক বিদ্যালয় (১৯৩০), মোহিনী মোহন বিদ্যাপীঠ (১৯৪১) ও সিরাজুল হক মুসলিম মাধ্যমিক বিদ্যালয় (১৯৪৫) চালু রয়েছে। ১৯৬১ সালে কুষ্টিয়া জিলা স্কুল প্রতিষ্ঠিত হয় যা বর্তমানে শহরের সবচেয়ে জনপ্রিয় বিদ্যালয়।

১৯১০ সালে কুষ্টিয়াতে একটি মহাবিদ্যালয় প্রতিষ্ঠিত হয় কিন্তু সরকারিভাবে আর্থিক সহায়তা না পাওয়ায় তা বন্ধ হয়ে যায়। পরবর্তীতে ১৯৪৭ সালে কুষ্টিয়া কলেজ প্রতিষ্ঠত হয়। পরবর্তীতে ১৯৬৫ সালে কলেজটি সরকারিকরণ করা হয় ও 'কুষ্টিয়া সরকারি কলেজ' নামকরণ করা হয়। ১৯৬৪ সালে কুষ্টিয়া পলিটেকনিক ইনস্টিটিউট প্রতিষ্ঠিত হয়। ১৯৬৬ সালে কুষ্টিয়া মহিলা কলেজ স্থাপিত হয় যা ১৯৭৯ সালে সরকারিকরণ হয় ও 'কুষ্টিয়া সরকারি মহিলা কলেজ' নামকরণ করা হয়। ১৯৬৭ গভ. কমার্শিয়াল ইনস্টিটিউট' স্থাপন করা হয় যা বর্তমানে নাম কুষ্টিয়া সরকারি সেন্ট্রাল কলেজ নামে পরিচিত। ১৯৮৩ সালে কুষ্টিয়া হোমিওপ্যাথিক মেডিকেল কলেজ প্রতিষ্ঠিত হয়। ১৯৮৪ সালে কুষ্টিয়া সরকারি টেকনিক্যাল স্কুল ও কলেজ প্রতিষ্ঠিত হয়। ১৯৭৮–১৯৭৯ সালে কুষ্টিয়া যে মেডিকেল কলেজ স্থাপনের পরিকল্পনা করা হয়। পরবর্তীতে পরিকল্পনাটি স্থগিত করা হয়েছিল। এরপর ২০১১ সালে কুষ্টিয়া মেডিকেল কলেজ প্রতিষ্ঠিত হয় ও কুষ্টিয়া জেনারেল হাসপাতালে শিক্ষা কার্যক্রম শুরু করে। ২০২৩ সালে মেডিকেল কলেজটি উদ্বোধন করা হয়।

কুষ্টিয়াতে মোট ছয়টি জাতীয় বিশ্ববিদ্যালয় অধিভুক্ত মহাবিদ্যালয় রয়েছে। এগুলো হলো কুষ্টিয়া সরকারি কলেজ, কুষ্টিয়া সরকারি মহিলা কলেজ, কুষ্টিয়া ইসলামিয়া কলেজ, কুষ্টিয়া আদর্শ ডিগ্রি কলেজ, গড়াই মহিলা কলেজ ও সৈয়দ মাসুদ রুমি ডিগ্রী কলেজ। অন্যান্য মাধ্যমিক ও উচ্চমাধ্যমিক শিক্ষাপ্রতিষ্ঠানগুলো যশোর বোর্ডের আওতাভুক্ত।

অর্থনীতি 

কুষ্টিয়ার অর্থনীতি শিল্প নির্ভর। এখানে অবস্থিত মাঝারি ও ভারি শিল্পকারখানা জাতীয় অর্থনীতিতে ভূমিকা পালন করে। বিসিক শিল্প নগরী ছাড়াও খাজানগর ও পোড়াদহ এক্ষেত্রে বিশেষ ভূমিকা পালন করে। ২০১৯ সালে প্রথম আলোর প্রতিবেদন অনুযায়ী বাংলাদেশের চালের চাহিদার ৩০ শতাংশ খাজানগরে উৎপাদন হয়।

 বড় বাজার
কুষ্টিয়ার বানিজ্যিক কেন্দ্র হলো বড় বাজার। এনএস রোডের পূর্ব প্রান্তে গড়াই নদীর তীরে এই বাজার গড়ে উঠেছে। বাজারটি কত পুরাতন তা বাজারের পুরাতন ভবন ও অন্যান্য অবকাঠামো দেখলেই বোঝা যায়। কুষ্টিয়ার বিখ্যাত রাজার হাট বড় বাজারের দক্ষিণ দিকে বসে। বাজারের উত্তর পাশে একটি ঘাট রয়েছে যার নাম ঘোড়ার ঘাট। এই বাজার পরিচালনার জন্য একটি উপদেষ্টা পরিষদ রয়েছে।

ধর্ম 

বাংলাদেশের আদমশুমারি ও গৃহগণনা ২০১১ অনুযায়ী কুষ্টিয়াতে ১,০২,৯৮৮ জন বসবাসকারী মানুষের মধ্যে ৮৯.৮৪ শতাংশ ইসলাম, ৯.৬৬ শতাংশ হিন্দুধর্ম ও ০.৫০ শতাংশ অন্যান্য ধর্মের অনুসারী।

 ইসলাম

কুষ্টিয়া পৌরসভার তথ্যানুযায়ী (২০২২) কুষ্টিয়া পৌরসভায় ১২৮টি মসজিদ, ৫৭টি ঈদগাহ ও ২১টি কবরস্থান রয়েছে। কুষ্টিয়া কেন্দ্রীয় জামে মসজিদ শহরের প্রধান মসজিদ। মসজিদটি ১৮৯৬ সালে স্থাপিত হয়। শহরের সবচেয়ে পুরাতন মসজিদ হলো চৌড়হাস শাহী জামে মসজিদ যা ১৮০২ সালে প্রতিষ্ঠিত হয়েছে। ঈদগাহ ময়দানের মধ্যে কুষ্টিয়া কেন্দ্রীয় ঈদগাহ, হাউজিং কেন্দ্রীয় ঈদগাহ, হাউজিং এস্টেট ঈদগাহ ও চৌড়হাস কেন্দ্রীয় ঈদগাহ উল্লেখযোগ্য। কবরস্থানগুলোর মধ্যে কুষ্টিয়া কেন্দ্রীয় পৌর গোরস্থান ও চৌড়হাস কেন্দ্রীয় গোরস্থান উল্লেখযোগ্য।

 হিন্দুধর্ম
কুষ্টিয়া পৌরসভার তথ্যানুযায়ী (২০২২) কুষ্টিয়া পৌরসভায় ৩৫টি মন্দির ও ২টি শ্মশান রয়েছে। কুষ্টিয়ার একটি উল্লেখযোগ্য হিন্দু মন্দির হলো গোপীনাথ জিউর মন্দির।

জনপরিসংখ্যান 

বাংলাদেশের জনশুমারি ও গৃহগণনা ২০২২ অনুযায়ী কুষ্টিয়া পৌরসভায় মোট পরিবার রয়েছে ৫৮,২৯৫টি ও ২,২১,৮০৪ জন মানুষ বসবাস করে। এর মধ্যে পুরুষ ১,১২২,২২৬ জন ও নারী ১,০৯৫,৭৮ জন। শিক্ষার হার ৮৪.০৪ শতাংশ।

দর্শনীয় স্থান

উল্লেখযোগ্য ব্যক্তি

চিত্রশালা

তথ্যসূত্র

বহিঃসংযোগ 

 
 
 
 
 

 গ্রন্থপঞ্জি
 
 
 

 
বাংলাদেশের নগর
খুলনা বিভাগের জনবহুল স্থান